የኢሕአዴግ ምክር ቤት መደበኛ ስብሰባውን  ከጳጉሜ 3/2006  ጀምሮ  ያካሂዳል
አዲስ  አበባ፤ ጳጉሜ 2/2006 (ዋኢማ) – የኢህአዴግ ምክር ቤት መደበኛ ስብሰባውን ከጳጉሜ 2/2006 ዓ/ም ጀምሮ በአዲስ አበባ እንደሚያካሂድ አስታወቀ። የኢህአዴግ ም/ቤት ጽ/ቤት ለዋልታ በላከው መግለጫ እንዳስታወቀው ምክር ቤቱ በዚህ መደበኛ ስብሰባው በ2006 ዓ/ም የመንግስትና የድርጅት ስራዎች እቅድ አፈፃፀም፤ በ2007 የድርጅትና የመንግስት እቅድ እንዲሁም ለአምስተኛ ጊዜ በሚካሄደው አገራዊ ምርጫ ስትራቴጂና እቅድ ላይ ትኩረት አድርጎ እንደሚወያይ አስታውቋል፡፡የኢሕአዴግ ስራ አስፈፃሚ ኮሚቴ ነሃሴ 13 ባደረገው ስብሰባ በተጠናቀቀው በጀት አመት በእቅድ ተይዘው የነበሩ የልማትና የመልካም አስተዳደር ስራዎች አፈፃፀም መገምገሙ ይታወሳል፡፡ የኢሕአዴግ ም/ቤት የስራ አስፈፃሚው በሚያቀርበው ሪፖርት መሰረት በአመቱ እቅድ የተቀመጡ ግቦች በገጠርና በከተማ በተለያዩ መስኮች የነበራቸው አፈጻጸም ይገመግማል፤ ጥንካሬዎችንና ድክመቶችን በመለየት ለቀጣይ ስራ ትምህርት የሚወሰድባቸው አቅጣጫዎችን እንደሚያስቀም መግለጫው ጠቁሟል፡፡መግለጫው አያይዞም የ2007 የበጀት አመት የአምስት አመቱ የእድገትና ትራንስፎርሜሽን እቅድ ዘመን ማብቂያ አመት እንደመሆኑ መጠን በተጠናከረ የልማት ሰራዊት ንቅናቄ በእቅዱ የተቀመጡ ግቦችን ሊያሳካ የሚችል የድርጅትና የመንግስት ስራዎች አመታዊ እቅድን ም/ቤቱ በስብሰባው ተወያይቶ ያጸድቃል ተብሎ እንደሚበቅ ገልጿል፡፡   በያዝነው በጀት አመት አምስተኛው አገራዊ ምርጫ የሚካሄድበትም በመሆኑ ምክር ቤቱ የምርጫ ስትራቴጂና እቅድ ላይ ተወያይቶ ያጸድቃል ተብሎ እንደሚጠቅና  ምርጫውን ነፃ፤ ፍትሃዊ፤ ዴሞክራሲያዊና ሰላማዊ እንዲሁም በህዝብ ዘንድ ተቀባይነት ያለው ለማድረግ በግንባሩ በሚከናወኑ ተግባራት ላይም እንደሚመክር መግለጫው አስታውቋል፡፡